8. Jegyzőkönyv

a lengyel acélipar szerkezetátalakításáról

(1) Az EK-Szerződés 87. és 88. cikke ellenére, Lengyelország által a lengyel acélipar meghatározott részének a szerkezetátalakítására nyújtott állami támogatás abban az esetben egyeztethető össze a közös piaccal, amennyiben:

- az egyrészről az Európai Közösségek és azok tagállamai, másrészről Lengyelország közötti társulás létrehozásáról szóló Európa-megállapodásnak [1] az ESZAK-termékekről rendelkező 2. jegyzőkönyve 8. cikkének (4) bekezdésében meghatározott időtartamot a csatlakozás időpontjáig meghosszabbították,

- a szerkezetátalakítási tervben rögzített feltételeket, amelyek alapján a fenti jegyzőkönyv hatályát meghosszabbították, a 2002-2006 közötti időszak folyamán továbbra is alkalmazzák,

- az e jegyzőkönyvben megállapított feltételek teljesülnek, és

- a csatlakozás időpontját követően a lengyel acélipar nem részesül további szerkezetátalakítási célú állami támogatásban.

(2) A lengyel acélipar szerkezetátalakítását az 1. mellékletben felsorolt vállalkozások egyéni üzleti terve alapján, valamint az e jegyzőkönyvben megállapított feltételek szerint 2006. december 31-ig (a továbbiakban "a szerkezetátalakítási időszak vége") kell végrehajtani.

(3) Kizárólag az 1. mellékletben felsorolt vállalkozások (a továbbiakban: "kedvezményezett vállalkozások") jogosultak állami támogatásra a lengyel acélipar szerkezetátalakítási programja keretében.

(4) A kedvezményezett vállalkozás:

a) amennyiben egy, az 1. mellékletben nem szereplő vállalkozással egyesül, nem ruházhatja át a részére nyújtott támogatásból származó kedvezményeket;

b) nem válhat az 1. mellékletben nem szereplő olyan vállalkozás vagyonának a tulajdonosává, amelyet a 2006. december 31-ig tartó időszak alatt fizetésképtelennek nyilvánítottak.

(5) A kedvezményezett vállalkozások bármelyikének a jövőben bekövetkező privatizációja során figyelembe kell venni az e jegyzőkönyvben meghatározott, a gazdasági életképességre, az állami támogatásokra és a kapacitás csökkenésére vonatkozó feltételeket és elveket. Nem nyújtható további állami támogatás bármely vállalat vagy egyes vagyontárgyak értékesítése részeként.

(6) A kedvezményezett vállalkozásoknak juttatott teljes szerkezetátalakítási támogatást a jóváhagyott lengyel acélipari szerkezetátalakítási tervben és a Tanács által jóváhagyott egyéni üzleti tervekben ismertetett indokolás alapján kell kiszámítani. Az 1997-2003. év közötti időtartamra a kifizetett támogatás teljes összege azonban semmilyen esetben sem haladhatja meg a 3387070000 PLN-t.

A teljes összegből

- a Polskie Huty Stali (a továbbiakban "PHS") tekintetében, az 1997. évtől folyósított és a 2003 végéig folyósítandó szerkezetátalakítási támogatás nem haladhatja meg a 3140360000 PLN-t. A 1997-2001 közötti időszak folyamán a PHS már 62360000 PLN összegű szerkezetátalakítási támogatásban részesült; 2002-ben és 2003-ban egy további, legfeljebb 3078000000 PLN összegű szerkezetátalakítási támogatásban részesül a jóváhagyott szerkezetátalakítási tervben megállapított követelményektől függően (ez az összeg a 2002. évben kerül teljes egészében kifizetésre, amennyiben az Európa-megállapodás 2. jegyzőkönyve szerinti türelmi időszakot a 2002. év végéig meghosszabbították, egyébként 2003-ban);

- a Huta Andrzej S.A., Huta Bankowa Sp. z o.o., Huta Batory S.A., Huta Buczek S.A., Huta L.W. Sp. z o.o., Huta Łabędy S.A., és Huta Pokój S.A. (a továbbiakban "a többi kedvezményezett vállalkozás") tekintetében, az 1997. évtől folyósított és a 2003. év végéig folyósítandó szerkezetátalakítási támogatás nem haladhatja meg a 246710000 PLN-t. 1997-2001 között ezek a cégek már 37160000 PLN összegű szerkezetátalakítási támogatásban részesültek; további, legfeljebb 210210000 PLN összegű szerkezetátalakítási támogatásban részesülnek a jóváhagyott szerkezetátalakítási tervben megállapított követelményektől függően (ebből 182170000 PLN 2002-ben, 27380000 PLN pedig 2003-ban kerül kifizetésre, amennyiben az Európa-megállapodás 2. jegyzőkönyve szerinti türelmi időszakot a 2002. év végéig meghosszabbítják, egyébként a 210210000 PLN összeget 2003-ban fizetik ki).

Szerkezetátalakítási célokra Lengyelország nem nyújthat további állami támogatást a lengyel acélipar számára.

(7) Az 1997-2006 közötti időszak folyamán Lengyelország által elérendő nettó kapacitás-csökkenés a késztermékek vonatkozásában legalább 1231000 tonna. A teljes mennyiség legalább 715000 t/év nettó kapacitás-csökkenést foglal magában a melegen hengerelt termékek és 716000 t/év nettó kapacitás-csökkenést a hidegen hengerelt termékek, valamint legfeljebb 200000 t/év növekedést az egyéb késztermékek vonatkozásában.

A kapacitás-csökkenés a termelési egységek állandó jellegű bezárásával mérhető, amelyre ezek tényleges megszüntetésével kerül sor úgy, hogy azok nem állíthatók ismételten üzembe. Egy acélvállalkozás fizetésképtelenné nyilvánítása nem minősül kapacitás-csökkenésnek.

A 2. mellékletben meghatározott kapacitáscsökkenéseknél minimumokról van szó; a tényleges nettó kapacitás-csökkenés mértékét és az erre rendelkezésre álló időkeretet Lengyelország végleges szerkezetátalakítási terve és az Európai-megállapodás szerinti egyéni üzleti tervek alapján határozzák meg, figyelembe véve azt a célkitűzést, hogy 2006. december 30-ig biztosítsák a kedvezményezett vállalkozások gazdasági életképességét.

(8) Végre kell hajtani a PHS kedvezményezett vállalkozás üzleti tervét. Így különösen:

a) a szerkezetátalakítási erőfeszítések különösen a következőkre terjednek ki:

- a PHS termelési eszközeinek termékalapú újjászervezése és a funkciók horizontális megszervezésének biztosítása (beszerzés, termelés, értékesítés),

- a PHS-ben egységes irányítási szerkezet kialakítása, amely lehetővé teszi az egyesülésben az együttműködés megvalósítását,

- a PHS stratégiájának termelésközpontúról piacközpontúvá történő fejlesztése,

- az üzleti irányítás eredményességének és hatékonyságának a javítása, a közvetlen értékesítés jobb ellenőrzésének biztosítása,

- alapos gazdasági megfontolások alapján a PHS áttekinti a kiváló vállalkozások stratégiáját, és amennyiben szükséges, a szolgáltatásoknak az anyavállalkozásba történő újraintegrálását,

- a PHS áttekinti a termékei összességét, a hosszú félkész termékek túltermelésének csökkentését és általánosságban az értékesebb termékek piaca felé történő elmozdulást,

- a késztermékek minőségének javítása érdekében a PHS beruházásokat eszközöl; különös figyelmet kell fordítani arra, hogy a krakkói PHS üzem elérje a 3-Sigma gyártás minőségi szintet a PHS szerkezetátalakítási programban a végrehajtásra előírt ütemezés szerinti időpontig, de legkésőbb 2006. év végéig;

b) a szerkezetátalakítási időszak alatt a PHS-ben az energiahatékonyság, a javuló beszerzések és az Európai Unió szintjéhez hasonló termelékenységi szint általi költségcsökkentés-maximalizálás;

c) a foglalkoztatás szerkezetátalakításának végrehajtása; az érintett kedvezményezett vállalkozások konszolidált számadatai alapján, amelynek ki kell terjednie a százszázalékos tulajdonukban álló szolgáltatási társaságokban való közvetett foglalkoztatásra is, a termelékenységnek 2006. december 31-ig az EU acélipari termékcsoportjainál elérthez hasonló szintet kell elérnie;

d) bármely privatizációt az átláthatóság szükségességének és a PHS kereskedelmi értékének tiszteletben tartásának elvei szerint kell lebonyolítani. Az adásvétel részeként további állami támogatás nem nyújtható.

(9) Végre kell hajtani a többi kedvezményezett vállalkozás üzleti tervét. Így különösen:

a) a többi kedvezményezett vállalkozás tekintetében a szerkezetátalakítási erőfeszítések különösen a következőkre terjednek ki:

- a stratégiának termelésközpontútól piacközpontúvá történő fejlesztése,

- az üzleti irányítás eredményességének és hatékonyságának a javítása, a közvetlen értékesítés jobb ellenőrzésének biztosítása,

- alapos gazdasági megfontolások alapján a kiváló vállalkozások stratégiájának, és amennyiben szükséges, a szolgáltatásoknak az anyavállalkozásokba történő újraintegrálásának felülvizsgálata;

b) Huta Bankowa vonatkozásában a költségtakarékossági program végrehajtása;

c) Huta Buczek vonatkozásában a szükséges, a hitelezők és a helyi pénzügyi intézmények általi pénzügyi támogatás biztosítása, valamint költségtakarékossági programok végrehajtása, amely tartalmazza a beruházási költségeknek a meglévő termelési felszerelések átalakítása útján megvalósuló csökkentését;

d) Huta Łabędy vonatkozásában költségtakarékossági programok végrehajtása, és a bányaipartól való függőség mérséklése;

e) Huta Pokój vonatkozásában nemzetközi termelékenységi szabványok megvalósítása a leányvállalkozásoknál, energiafogyasztás-csökkentési intézkedések végrehajtása és a termelési és az építési osztályon javasolt beruházás leállítása;

f) Huta Batory vonatkozásában megegyezés a hitelezőkkel és a pénzügyi intézményekkel az adósság átütemezéséről és a beruházási hitelekről. A vállalkozásnak további lényeges költségmegtakarítást kell végrehajtani a munkaerő szerkezetátalakításával és a termelékenység javításával összefüggésben;

g) Huta Andrzej vonatkozásában fejlesztési célokból a pénzügyi stabilitás biztosítása a vállalkozás jelenlegi hitelezőivel, a hosszú távú hitelezőivel, a kereskedelmi hitelezőivel és a pénzügyi intézményeivel kötött megegyezés által. Beruházások megvalósítása a cső-meleg hengerműbe és a foglalkoztatáscsökkentési program végrehajtása.

h) Huta L.W. vonatkozásában beruházások megvalósítása a vállalkozás meleghengermű-projektjébe, emelőszerkezeteinek és környezetvédelmi helyzetének vonatkozásában. A vállalkozásnak továbbá magasabb termelékenységi szintet kell elérnie a munkaerő szerkezetének átalakítása és a külső szolgáltatások költségeinek csökkentése által.

(10) A teljes szerkezetátalakítási tervben és az üzleti tervben bekövetkező bármely jövőbeni változást a Bizottságnak, és adott esetben a Tanácsnak is, jóvá kell hagynia.

(11) A szerkezetátalakítási terv végrehajtása a teljes átláthatóság feltételeinek megfelelően és a szilárd piacgazdaság elvei szerint történik.

(12) A Bizottság és a Tanács szorosan ellenőrzi a szerkezetátalakítási terv a 13-18. pontnak megfelelő végrehajtását és az ebben a jegyzőkönyvben meghatározott, a gazdasági életképességre, az állami támogatásokra és a kapacitás csökkenésére vonatkozó feltételek teljesülését a csatlakozást megelőzően és azt követően a szerkezetátalakítási időszak végéig. Ebből a célból a Bizottság jelentést készít a Tanácsnak.

(13) Az állami támogatások ellenőrzése mellett a Bizottság és a Tanács a 3. mellékletben ismertetett szerkezetátalakítási értékelési kritériumok teljesülését is ellenőrzi.

(14) Az ellenőrzés keretében a 2003., 2004., 2005. és a 2006. év során független értékelésre kerül sor. Az értékelés részeként alkalmazni kell a Bizottság "gazdasági életképesség"-tesztjét, és mérni kell a termelékenységet.

(15) Lengyelország minden ellenőrzési intézkedés tekintetében teljes mértékben együttműködik. Így különösen:

- Lengyelország, a szerkezetátalakítási időszak végéig, minden évben legkésőbb március 15-ig és szeptember 15-ig hathavonkénti jelentéseket készít a Bizottságnak a kedvezményezett vállalkozások szerkezetátalakításáról,

- az első jelentést 2003. március 15-ig, az utolsó jelentést 2007. március 15-ig kell a Bizottság elé terjesztenie, kivéve ha a Bizottság ettől eltérően határoz,

- a jelentéseknek a szerkezetátalakítási folyamat és a kapacitások kihasználása ellenőrzésének lehetővé tételére vonatkozó minden szükséges információt tartalmaznia kell, és azokban elegendő pénzügyi adatot kell szolgáltatni annak értékelésére, hogy ennek a jegyzőkönyvnek a feltételei és a követelményei teljesültek-e. A jelentéseknek tartalmazniuk kell legalább a 4. mellékletben felsorolt adatokat, amelyekre nézve a Bizottság fenntartja magának a jogot, hogy az ellenőrzési folyamat során szerzett tapasztalatainak megfelelően ezeket módosítsa. Az 1. mellékletben felsorolt vállalkozások egyéni üzleti jelentésein kívül jelentést kell készíteni a lengyel acélipar általános helyzetéről is, amelynek ki kell térnie a legutóbbi makrogazdasági fejleményekre is,

- Lengyelországnak szolgáltatnia kell továbbá a 14. pontban megjelölt, a független értékeléshez szükséges minden információt,

- Lengyelország kötelezi a kedvezményezett vállalkozásokat minden olyan lényeges adat közzétételére, amelyek egyéb körülmények között bizalmasnak minősülhetnek. A Tanácsnak készített beszámolójában a Bizottság gondoskodik arról, hogy a vállalkozásspecifikus bizalmas információk nem kerülnek nyilvánosságra.

(16) A Bizottság bármikor úgy határozhat, hogy egy független tanácsadót bíz meg az ellenőrzés eredményeinek kiértékelésével, bármely szükséges kutatás elvégzésével és a Bizottságnak, valamint a Tanácsnak történő jelentéstétellel.

(17) Amennyiben az ellenőrzés alapján a Bizottság lényeges eltérést állapít meg azon pénzügyi adatoktól, amelyeken a gazdasági életképesség értékelése alapul, felhívhatja Lengyelországot, hogy megfelelő intézkedéseket tegyen az érintett kedvezményezett vállalkozások szerkezetátalakítási intézkedéseinek megerősítésére, illetve módosítására.

(18) Ha az ellenőrzés kimutatja, hogy:

a) az ebben a jegyzőkönyvben meghatározott átmeneti rendelkezések nem teljesültek, vagy

b) nem teljesültek azon kötelezettségvállalások, amelyeket annak keretében tettek, hogy meghosszabbították azt az időszakot, amelynek folyamán az Európa-megállapodás [2] alapján Lengyelország kivételesen állami támogatást folyósíthat az acélipara szerkezetátalakításra, vagy

c) a szerkezetátalakítási időtartam folyamán Lengyelország további meg nem engedett állami támogatást juttatott acéliparának, különösen pedig a kedvezményezett vállalkozásoknak,

az ebben a jegyzőkönyvbe foglalt átmeneti rendelkezések nem hatályosulnak.

A Bizottság megtesz minden megfelelő lépést annak érvényesítésére, hogy az érintett vállalkozások visszatérítsék az ebben a jegyzőkönyvben meghatározott feltételek megsértésével folyósított támogatásokat.

[1] HL L 348. szám, 1993.12.31., 2. o.

[2] HL L 348. szám, 1993.12.31., 2. o.

--------------------------------------------------

1. MELLÉKLET

LENGYELORSZÁG ACÉLIPARÁT ÉRINTŐ SZERKEZETÁTALAKÍTÁSI PROGRAM ALAPJÁN ÁLLAMI TÁMOGATÁSBAN RÉSZESÜLŐ VÁLLALKOZÁSOK

"Polskie Huty Stali" S.A.

Katowice

Huta Andrzej S.A.

Zawadzkie

Huta Bankowa Sp. z o.o.

Dąbrowa Górnicza,

Huta Batory S.A.

Chorzów

Huta Buczek S.A.

Sosnowiec

Huta L.W. Sp z o.o.

Warszawa,

Huta Łabędy S.A.

Gliwice

Huta Pokój S.A.

Ruda Śląska.

--------------------------------------------------

2. MELLÉKLET

A KAPACITÁS VÁLTOZÁSÁNAK ÜTEMEZÉSE (CSÖKKENÉS ÉS NÖVEKEDÉS) [1]

Vállalkozás | Üzem | Legkevesebb kapacitásváltozás (t/év) | Termelésváltozás időpontja | Állandó bezárás időpontja |

PHS | finom és közép hengermű, Świętochłowice | −340000 | 1997 | 1997 |

Łabędy | közép hengermű | −90000 | 2000 | 2000 |

PHS | galvanizáló sor, Świętochłowice | +100000 | 2000 | — |

PHS | szalag-meleg hengermű, Kraków (Krakkó) | −700000 | 2002.12.31. | 2005.12.31. |

PHS | szalag-hideg hengermű, Świętochłowice | −36000 | 2002.12.31. | 2005.12.31. |

L.W. | keskeny szalag-hideg hengermű | −30000 | 2002.12.31. | 2004.12.31. |

Łabędy | középhengermű | −90000 | 2003.09.30. | 2003.12.31. |

Łabędy | egyetemes durvalemez-hengermű | −35000 | 2003.12.31. | 2003.12.31. |

Bankowa | középhengermű | −60000 | 2004.12.31. | 2006.12.31. |

PHS | dróthengermű, Sosnowiec | +200000 | 2005.12.31. | — |

PHS | hengersor szerves bevonatú finomlemezekhez, Świętochłowice | +100000 | 2005.12.31. | — |

PHS | szalag-hideg hengermű, Kraków (négy-hengeres reverzáló hengersor & öt hengerállványos hengersor) | −650000 | 2005.12.31. | 2006.12.31. |

PHS | finom lemez-meleg hengermű, Kraków (Krakkó) | +400000 | 2006.12.31. | — |

| Nettó kapacitás-változások | −1231000 | | |

[1] A 3010/91/ESZAK bizottsági határozat szerint a kapacitáscsökkenésnek tartósnak kell lennie (HL L 286. sz., 1991.10.16., 20. o.).

--------------------------------------------------

3. MELLÉKLET

SZERKEZETÁTALAKÍTÁSI ÉRTÉKELÉSI KRITÉRIUMOK ÉS ELLENŐRZÉS

1. Gazdasági életképesség

A Bizottság által alkalmazott külön számviteli szabályok figyelembevételével, minden egyes kedvezményezett vállalkozásnak 2006. december 31-ig el kell érnie a forgalom minimális éves bruttó üzemi eredményét (10 % a nem integrált acélipari vállalkozások, 13,5 % az integrált acélművek vonatkozásában), és a saját tőkén elért, a forgalom legalább 1,5 %-át kitevő nyereséget. Ezt 2003. és 2006. között a jegyzőkönyv 17. pontja által meghatározottak szerinti évente elvégzendő független értékelés során ellenőrzik.

2. Termelékenység

A konszolidált költségek, a foglalkoztatás és a közvetlen foglalkoztatás számadatai alapján meghatározott teljes termelékenységnek 2006. december 31-ig fokozatosan az EU acéliparához hasonló szintet kell elérnie. Ezt 2003-2006 között az e jegyzőkönyv 14. pontjában meghatározottak szerinti, évente elvégzendő független értékelés során ellenőrzik.

3. Költségcsökkentés

A költségcsökkentések a gazdasági életképesség egyik fő tényezőjeként különösen lényegesek. Ezt a kedvezményezett vállalkozások üzleti tervének megfelelően teljes mértékben végre kell hajtani. A szerkezetátalakítási időszak folyamán a költségcsökkentéseket olyan módon kell megvalósítani, hogy a szerkezetátalakítási időszak végére a költségek szintje hasonló legyen a EU acéliparában elért költségek szintjéhez.

--------------------------------------------------

4. MELLÉKLET

A SZOLGÁLTATANDÓ ADATOK INDIKATÍV JEGYZÉKE

1. Termelés és piaci hatások

- a nyers acél, a félkész és a késztermékek előállítása havi szinten, kategóriák és termékfajták szerint, valamint termelési előrejelzés a szerkezetátalakítási időszak fennmaradó része vonatkozásában,

- az értékesített termékek, ideértve a mennyiséget, árat és piacot is, termékfajtákra lebontva, valamint értékesítési előrejelzés a szerkezetátalakítási időszak fennmaradó része vonatkozásában.

2. Beruházások

- a végrehajtott beruházások részletei,

- a befejezés időpontja,

- a beruházás költségei, a finanszírozás forrásai és bármely kapcsolódó támogatás összege,

- adott esetben támogatás kifizetésének időpontja

- a tervezett beruházások részletei.

3. Foglalkoztatás-csökkentés

- az elbocsátások száma és ütemezése,

- a kedvezményezett vállalkozások foglalkoztatási helyzetének alakulása (a közvetlen és a közvetett foglalkoztatás megkülönböztetése),

- a foglalkoztatással és a külső szolgáltatási szerződésekkel összefüggő költségek lebontása.

4. Kapacitás (tekintettel a teljes acélipari ágazatra Lengyelországban)

- a kapacitások megszüntetésének időpontja vagy várható időpontja LTK-ben kifejezve (LTK a lehetséges legnagyobb éves kapacitás, amely rendes munkafeltételek között elérhető), és ezek ismertetése,

- az érintett berendezések leszerelésének az időpontja (vagy várható időpontja), és a leszerelésre vonatkozó részletek, amint azt az acélipari vállalkozások által a beruházásaikra vonatkozóan szolgáltatandó adatokról szóló 3010/91/ESZAK bizottsági határozat [1] meghatározza,

- új kapacitások bevezetésének időpontja vagy várható időpontja, és ezek ismertetése,

- a nyers acél és a késztermékek teljes kapacitásának alakulása Lengyelországban, kategóriánként.

5. Költségek

- a költségek megoszlása és alakulása a múltban és a jövőben, különös tekintettel a munkaerőköltség-megtakarításra, az energiafogyasztásra, nyersanyagköltség-megtakarításra, a tartozékok és a külső szolgáltatások csökkentésére.

6. Pénzügyi teljesítmény

- kiválasztott kulcsfontosságú pénzügyi arányszámok alakulása a gazdasági életképességben elért haladás biztosítására (a pénzügyi eredményeket és arányszámokat úgy kell szolgáltatni, hogy az a vállalkozás pénzügyi szerkezetátalakítási tervével összehasonlítható legyen és tartalmazniuk kell a Bizottság "gazdasági életképesség"-tesztjét),

- a pénzügyi terhek szintje,

- a támogatások részletei és nyújtásuk ütemezése,

- a már nyújtott támogatások kifizetésének részletei és ütemezése,

- az új kölcsönökre vonatkozó feltételek (a forrástól függetlenül),

- auditált éves beszámolók.

7. Privatizáció

- a privatizációs eljárás,

- az eladási ár, vonatkozó feltételek, és a fennálló kötelezettségek kezelése,

- az eladásból származó bevétel felhasználása,

- az adásvétel időpontja,

- a vállalkozás pénzügyi helyzete az adásvétel időpontjában,

- a vállalkozás/vagyon értéke az adásvétel időpontjában és az értékelésre alkalmazott módszerek.

8. Új vállalkozás alapítása vagy új üzemek építése, ami a kapacitás bővüléséhez vezet

- minden magán- és a közszférabeli résztvevő meghatározása,

- az új vállalkozások alapításának vagy az új üzemek építésének pénzügyi forrásai,

- a magán- és a közszférabeli részvényesek részesedésének a feltételei,

- az új vállalkozás irányítási szerkezete.

9. Bármely további információ, amely az ezen jegyzőkönyv 14. pontjában meghatározott független értékeléshez szükségesnek mutatkozik.

[1] HL L 286. szám, 1991.10.16., 20. o.

--------------------------------------------------